Diari Oficial de la Generalitat Valenciana


Sumari del DOGV 3496, del 17-05-1999 (1999/4337)

ORDRE de 23 d'abril de 1999, de la Conselleria de Benestar Social, per la qual es convoquen ajudes per sufragar les despeses ocasionades en conferències, simpòsiums, jornades i altres actes participatius o formatius.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3496

Data del DOGV
:   17-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/4337


Data del document
:   23-04-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * associació
    * adopció
    * família
    * suport econòmic
    * societat sense fins de lucre
    * acta de congrés
    * administració local

ORDRE de 23 d'abril de 1999, de la Conselleria de Benestar Social, per la qual es convoquen ajudes per sufragar les despeses ocasionades en conferències, simpòsiums, jornades i altres actes participatius o formatius. [1999/M4337]
  
Entre les competències que la Direcció General de la Família té encomanades, d'acord amb el que disposa el Decret 37/1997, de 26 de febrer, del Govern Valencià, amb el qual s'aprova el Reglament Orgànic i Funcional de la Conselleria de Benestar Social, destaca la de promoure les mesures per assegurar una política integral en benefici de la família, així com establir les mesures normatives i de gestió dirigides a facilitar l'adopció.
  
No cal dir que aquesta política integral ha d'incloure el foment d'activitats encaminades a la reflexió i al debat sobre tots aquells aspectes que incideixen de manera més o menys directa en la família i en l'adopció, entre d'altres: el seu concepte i evolució en els temps actuals, l'anàlisi de la seua realitat, programes d'actuació i la seua repercussió en les famílies valencianes, etc.
  
Per això i fent ús de les facultats que em confereix el Decret 37/1997, de 26 de febrer, del Govern Valencià amb el qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Subvencions
  
Article 1. Objecte i àmbit d'aplicació
  
Aquesta ordre té per objecte regular i convocar subvencions destinades a sufragar les despeses derivades de l'organització de conferències, simpòsiums, jornades i altres actes participatius i formatius que, en matèria de la família i les adopcions, es desenvolupen en l'àmbit territorial de la Comunitat Valenciana durant l'any 1999.
  
Les esmentades subvencions podran comprendre les despeses de gestió, administració i organització de seminaris monogràfics, jornades, conferències, simpòsiums o congressos en matèria de la família i les adopcions, així com, si s'escau, els derivats de la publicació de les conclusions i/o ponències dels actes organitzats.
  
En cap cas les subvencions no podran ser destinades a finançar inversions, ni adquisicions de material inventariable i/o equipament.
  
Article 2. Destinataris de les subvencions
  
Podran sol·licitar les subvencions que es regulen en aquesta ordre les associacions i institucions sense finalitat de lucre i les entitats locals que tinguen prevista l'organització d'actes inclosos en l'article primer d'aquesta ordre.
  
Article 3. Requisits
  
Les entitats que sol·liciten la subvenció hauran de reunir els següents requisits per poder accedir-hi:
  
1. En el cas d'associacions i institucions sense fi de lucre, amb la finalitat d'acreditar la seua dedicació en l'àmbit dels serveis socials especialitzats, estar inscrites en algun dels registres d'entitats, de la Conselleria de Benestar Social a tal fi destinats, o haver sol·licitat l'esmentat registre abans de la finalització del termini de sol·licitud d'aquesta convocatòria.
  
2. Els actes que subvencionarà aquesta ordre s'hauran de celebrar dins del període comprés entre el dia 1 de gener i el 30 d'octubre de l'any 1999.
  
3. L'acte, així mateix, s'haurà de realitzar a la Comunitat Valenciana.
  
4. Disposar d'una estructura i capacitat de gestió suficient per a l'organització dels actes que es promoguen.
  
Article 4. Criteris de valoració
  
Per a la concessió de les subvencions es tindran en compte els següents criteris per ordre de prioritat respecte als actes organitzats i a les entitats que els promoguen:
  
1. El grau de relació de l'acte respecte als temes que són competència de la Direcció General de la Família i Adopcions.
  
2. L'amplitud del col·lectiu de destinataris dels actes organitzats
  
3. L'àmbit territorial de la convocatòria i la difusió de l'acte, provincial, autonòmic, nacional o internacional.
  
4. El nombre de membres o socis de l'entitat organitzadora i el seu nivell d'implantació en la Comunitat Valenciana.
  
5. L'experiència en l'organització i gestió de congressos, jornades, conferències i altres actes participatius i formatius en matèries relacionades amb la família i les adopcions.
  
6. El grau de finançament propi així com l'extern, bé siga públic o privat, respecte de l'acte pel qual se sol·licita la subvenció.
  
Article 5. Documentació que cal aportar
  
La sol·licitud de subvenció, segons el model que figura en l'annex I d'aquesta ordre, haurà d'anar acompanyada de la següent documentació:
  
1. Certificació de l'entitat que acredite l'acord adoptat per l'òrgan competent autoritzant la sol·licitud de la subvenció signada pel representant de l'entitat i aprovant el programa i el pressupost de l'acte, segons el model orientatiu que figura en l'annex II d'aquesta ordre.
  
2. En el cas d'associacions i institucions sense ànim de lucre, una memòria de les activitats de l'entitat sol·licitant en l'exercici de 1998.
  
3. Memòria de l'entitat en què es desenvolupen els punts indicats en l'article anterior d'aquesta ordre. En el cas de les entitats locals no escaurà la seua formalització.
  
4. Fotocòpia de les dades identificatives bancàries del compte designat per l'entitat en la qual se li ha d'efectuar la transferència, si s'escau, així com la fitxa de manteniment de tercers degudament formalitzada segons el model adjunt.
  
5. Fotocòpia compulsada o acarada del codi d'identificació fiscal de l'entitat (CIF).
  
Article 6. Obligacions de les entitats subvencionades
  
Les institucions sense fi de lucre beneficiàries de les subvencions estaran obligades a:
  
1. Col·laborar, si s'escau, amb la Direcció General de la Família i Adopcions, mitjançant estudis o informes, en els programes de formació i/o línies d'investigació que pogueren ser desenvolupades per aquesta, en relació a l'activitat subvencionada.
  
2. Complir la finalitat per a la qual s'atorga la subvenció i les obligacions que estableix la legislació vigent per als perceptors de fons públics.
  
3. Realitzar les adequades activitats de difusió de l'acte que se subvenciona fent-hi constar la participació i col·laboració de la Generalitat Valenciana a través de la Direcció General de la Família i Adopcions de la Conselleria de Benestar Social. En el cas de mitjans de difusió impresos caldrà que aparega de forma visible, a més de l'indicat anteriorment, el logotip de la Generalitat Valenciana. Aquest requisit sols s'haurà de complir en el cas que la subvenció de l'acte haguera estat resolta favorablement quan es realitze.
  
4. Entregar a la Direcció General de la Família i Adopcions, degudament relligades, les conclusions, ponències i/o resums derivats de l'acte celebrat a més de les publicacions que n'emanen.
  
5. Declaració escrita dels sol·licitant en la qual expressament s'autoritze a la Direcció General de la Família i Adopcions l'ús de la informació recollida en la documentació entregada amb citació en tot cas de la seua procedència.
  
6. Comunicar fefaentment, a l'òrgan que concedeix la subvenció, la sol·licitud i concessió de tota ajuda, amb la mateixa finalitat, per part d'altres organismes públics.
  
7. En qualsevol cas els beneficiaris de les subvencions estaran obligats a complir el que disposa, per a les subvencions i ajudes públiques, el Decret Legislatiu de 26 de juny de 1991, del Consell de la Generalitat Valenciana, amb el qual s'aprova el Text Refós de la Llei d'Hisenda Pública de la Generalitat Valenciana i en la resta de la legislació concordant i d'aplicació.
  
Títol II
  
Procediment
  
Capítol I
  
Iniciació del procediment
  
Article 7. Instància i lloc de presentació de les sol·licituds
  
Les entitats sol·licitants hauran de presentar la sol·licitud en el Registre de la Conselleria de Benestar Social, siti al passeig de l'Albereda número 16, codi postal 46527 de València, sense perjudici de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 8. Termini de presentació
  
El termini per tal de presentar aquestes ajudes serà d'un mes comptador des de l`endemà de la publicació d'aquesta ordre en el Diari Oficial de la Generalitat Valenciana.
  
L'esmentat termini podrà ser renovat per resolució de la consellera de Benestar Social si no s'exhaureixen els fons destinats a aquest fi.
  
Capítol II
  
Tramitació, resolució i recursos
  
Article 9. Ordenació i instrucció
  
9.1. Per a l'elaboració de les propostes de resolució es crearan comissions de valoració, formada pels caps dels serveis de Família i Adopcions, un dels quals hi actuarà com a secretari, i per tres tècnics entre ambdós serveis, nomenats pel director general de la Família i Adopcions, i presidida per aquest que es constituiran d'acord amb la disposició addicional primera d'aquesta ordre.
  
Una vegada rebudes les sol·licituds, la Direcció General de la Família i Adopcions les verificaran i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha d'emetre la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre siga exigible, es notificarà a l'entitat interessada la causa que impedeix la continuació del procediment, i es requerirà perquè en el termini de 10 dies esmene la falta o aporte els documents preceptius amb l'advertència que si no ho fa així, es considerarà que desisteix de la seua petició i s`arxivarà l'expedient sense més tràmit. Aquest tràmit es realitzarà d'acord amb el que preveu l'article 71 de la Llei 30/1992, de 26 de novembre.
  
9.2. En qualsevol fase de la tramitació de l'expedient, a la vista de la documentació que hi conste i de les obligacions que s'adquireixen per la concessió de l'ajuda, es podran demanar informes dels organismes i de les entitats que es crega oportú, i realitzar les comprovacions necessàries sobre l'exactitud de tot això.
  
9.3. El termini màxim per a tramitar i resoldre les sol·licituds d'ajudes previstes en aquesta ordre serà de tres mesos a partir de la data en què haurà tingut entrada en el registre de l'òrgan competent per a la seua tramitació. S'entendrà que les sol·licituds han sigut desestimades en els casos en que no s'emeta resolució expressa en el termini indicat.
  
Article 10. Presentació i comprovació de documentació
  
10.1. Si a l'efecte del compliment d'allò previst en aquesta ordre, s'aportaren fotocòpies de la documentació corresponent, aquestes hauran d'estar, en tot cas, degudament acarades, en els termes establits en l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú.
  
10.2. La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjudici de les altres responsabilitats que se'n pogueren derivar.
  
Article 11. Proposta i concessió de subvencions
  
Una vegada valorats els expedients, el director general de la Família i Adopcions elevarà una proposta de resolució atenent-hi a les prioritats establides en l'article 4 d'aquesta ordre i al crèdit global, a la consellera de Benestar Social, la qual dictarà les resolucions que corresponguen en relació amb les sol·licituds presentades pels interessats.
  
Article 12. Dotació pressupostària
  
La línia de subvenció, amb càrrec al programa pressupostari 313.30, Família i Adopcions, a través de la qual es concediran les distintes ajudes i subvencions convocades en aquesta ordre és la següent:
  
Denominació: Foment i Participació Social.
  
Projecte: 2500.
  
Línia de subvenció: 405/99.
  
Consignació pressupostària: 2.000.000 de pessetes (12.020,24 euros).
  
La Conselleria de Benestar Social, una vegada exhaurits els fons, haurà de fer pública aquesta circumstància a l'efecte de la seua desconvocatòria.
  
L'òrgan competent per resoldre podrà procedir al prorrateig de la subvenció, entre els seus beneficiaris, de l'import global màxim fixat.
  
Article 13. Recursos
  
Contra les resolucions, expresses o presumptes, dictades per la consellera de Benestar Social, que posen fi a la via administrativa, s'hi podrà interposar el recurs de reposició o bé acudir directament a la via jurisdiccional contenciosa administrativa en la forma, el termini i les condicions que determina la llei reguladora d'aquesta jurisdicció.
  
Article 14. Modificació de la resolució de concessió
  
D'acord amb el que disposa l'article 47, paràgraf vuité, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o privades, podrà produir la modificació de la resolució de concessió.
  
L'import de les subvencions concedides no podrà superar, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, el cost de l'activitat que han de realitzar les persones o les entitats beneficiàries.
  
Títol III
  
El pagament i la justificació de les subvencions
  
Article 15. Pagament de les subvencions i la seua justificació
  
El pagament de les subvencions s'abonarà en un únic pagament mitjançant transferència bancària a nom de l'entitat sol·licitant, una vegada aprovada la resolució de concessió, amb la presentació prèvia d'original o fotocòpia acarada o compulsada, de les factures o justificants de les despeses efectuades per un import total igual o superior a la quantitat assignada.
  
En el cas d'entitats sense finalitat de lucre i abans d'efectuar l'esmentat pagament, caldrà aportar la següent documentació:
  
a) Certificat de l'Agència Tributària i de la Conselleria d'Economia i Hisenda que acredita que l'esmentada entitat està al corrent en les seues obligacions tributàries, de data posterior a la finalització de l'acte subvencionat.
  
b) Certificat de la Seguretat Social que acredite que l'esmentada entitat està al corrent en les seues obligacions amb aquesta, de data posterior a la finalització de l'acte subvencionat.
  
El termini de presentació dels justificants de despeses requerits, així com de la memòria comprensiva de les activitats realitzades conclourà el 16 de novembre de 1999.
  
Article 16. Reintegrament de les quantitats percebudes
  
16.1. D'acord amb l'establit per l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, escaurà el reintegrament de les quantitats percebudes i l'exigència d'interés de demora des del moment del pagament de la subvenció, en els següents supòsits:
  
a) Incompliment de l'obligació de justificació.
  
b) Obtenir subvenció sense reunir les condicions requerides per a això.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades als beneficiaris per raó de la concessió de la subvenció.
  
16.2. Igualment, en el supòsit regulat en l'article 47.9, paràgraf segon, de la llei citada anteriorment, quan la subvenció principal siga de la Generalitat Valenciana escaurà el reintegrament de l'excés obtingut sobre el cost de l'activitat desenvolupada.
  
Disposició final
  
Única
  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana. Contra ella es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
València, 23 d'abril de 1999
  
La consellera de Benestar Social,